РЕШЕНИЕ НА КОМИСИЯТА
от 15 октомври 2009 година
относно искането на Словения за прилагане на намалени ставки на данъка за превозните средства по член 6, параграф 2, буква б) от Директива 1999/62/ЕО на Европейския парламент и на Съвета относно заплащането на такси от тежкотоварни автомобили за ползване на определени инфраструктури
(нотифицирано под номер C(2009) 7756)
(само текстът на словенски език е автентичен)
(текст от значение за ЕИП)
(2009/760/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 1999/62/ЕО на Европейския парламент и на Съвета от 17 юни 1999 г. относно заплащането на такси от тежкотоварни автомобили за ползване на определени инфраструктури (1), и по-специално член 6 от нея,
като има предвид, че:
(1)
Съгласно член 6, параграф 2, буква б) от Директива 1999/62/ЕО държавите-членки могат да прилагат по-ниски ставки или освобождавания за превозни средства, които извършват само случайни превози по публичните пътни мрежи на държавите-членки по регистрация и които се използват от физически или юридически лица, чиято основна дейност не е превоз на стоки, при условие че превозите, извършвани от тези превозни средства, не водят до нарушаване на конкуренцията. Тези намалени ставки и освобождавания подлежат на одобрение от Комисията.
(2)
Словения е поискала от Комисията да даде съгласието си за прилагане на намалени ставки на данъка за превозните средства по Директива 1999/62/ЕО за превозните средства с тегло 12 тона или повече, които се използват изключително във връзка с шофьорски курсове или със строителни и промишлени работи в Словения.
(3)
Условията, предвидени в член 6, параграф 2, буква б) от Директива 1999/62/ЕО, са удовлетворени, тъй като тези превозни средства не ползват постоянно публичната пътна мрежа, не се използват за превозване на стоки и освен това прилагането на намалени ставки на данъка за превозните средства върху тези превозни средства не води до нарушаване на конкуренцията, защото те не могат да бъдат използвани за превозване на стоки, различни от постоянно монтираните на превозното средство и използвани за неговата собствена дейност.
(4)
С цел Комисията да може да преразглежда прилагането на намалени ставки на данъка за превозните средства съгласието следва да бъде дадено за ограничен период от време.
(5)
Следователно прилагането на намалени ставки, поискано от Словения, следва да бъде одобрено,
ПРИЕ НАСТОЯЩОТО РЕШЕНИЕ:
Член 1
С настоящото Комисията дава своето съгласие до 31 декември 2014 г. да се прилагат намалени ставки на данъка за превозните средства по член 6, параграф 2, буква б) от Директива 1999/62/ЕО върху следните превозни средства с тегло 12 тона или повече, които се използват изключително за шофьорски курсове или за превозване на постоянно монтирано оборудване за строителни и промишлени работи в Словения:
1.
превозни средства категория N3, специално модифицирани за шофьорски курсове;
2.
подвижни стълби, постоянно монтирани на колесно шаси;
3.
подвижни работилници, постоянно монтирани на колесно шаси;
4.
подвижни кранове, постоянно монтирани на колесно шаси;
5.
подвижни помпи, постоянно монтирани на колесно шаси;
6.
подвижни подемни кошове, постоянно монтирани на колесно шаси;
7.
подвижни генераторни агрегати, постоянно монтирани на колесно шаси;
8.
подвижни въздушни компресори, постоянно монтирани на колесно шаси;
9.
подвижни лаборатории за изследвания на околната среда, постоянно монтирани на колесно шаси;
10.
подвижни радио- и телевизионни станции, постоянно монтирани на колесно шаси;
11.
превозни средства, предназначени за комунални дейности;
12.
превозни средства, предназначени за специални работи на строителни площадки.
Член 2
Адресат на настоящото решение е Република Словения.
Съставено в Брюксел на 15 октомври 2009 година.